|  |  |
| --- | --- |
|  | *Экономикалық реформа және өңірлік даму комитетінің төрағасы Н.С. Сабильяновтың «Жаппай кәсіпкерлікті дамыту және іскерлік белсенділікті жақсарту жөніндегі шаралар туралы» деген тақырыпта Қазақстан Республикасы Парламентінің Мәжілісінде 2017 жылғы 27 наурызда өткен Үкімет сағатындағы қосымша баяндамасы* |

**Құрметті Владимир Карпович!**

**Құрметті әріптестер!**

Мемлекет басшысы **Нұрсұлтан Әбішұлы Назарбаев** «Қазақстанның үшінші жаңғыруы: жаһандық бәсекеге қабілеттілік» атты Қазақстан халқына жолдауында экономиканың тұрақты өсуін қамтамасыз етудің басты басымдықтарының бірі – бұл бизнес-ортаны түбегейлі жақсарту және кеңейту екенін атап өтті, сондай-ақ оны орындау міндеттерін нақты айқындап берді.

Бүгін Ұлттық экономика министрі Сүлейменов Тимур Мұратұлы кәсіпкерлікті дамыту және іскерлік белсенділікті арттыру жөніндегі шаралар туралы жан-жақты ақпарат берді.

Сонымен бірге, келесіні атап өту қажет деп есептеймін.

**Бірінші**.Елімізде кәсіпкерлерді мемлекеттік қолдау мен олардың құқықтарын қорғау шаралары бекітілген Кәсіпкерлік кодексі қолданылып келеді. Бизнесті жүргізу шарттарын түбегейлі жақсартуға және рұқсат беру рәсімдерін оңайлатуға қатысты заңдар қабылданды.

Соңғы бес жыл ішінде рұқсат беру құжаттарының саны **3** есеге қысқартылды. Бұл ретте, осы кезең ішінде қабылданған, бизнестің мүддесін қозғайтын нормативтік құқықтық актілердің саны, керісінше, **1,7** есеге ұлғайды, олардың **85** %-ы – әкімдіктер мен мәслихаттардың актілері.

Бұдан басқа, бүгінгі таңда кәсіпкерлерге **28** мыңнан астам талап қойылады. Жалпы алғанда республика бойынша **61** ведомство (*45 орталық мемлекеттік орган мен өңірлердегі 16 жергілікті атқарушы орган)* бақылау және қадағалау функцияларын жүзеге асырады.

Тексерушілер арасында салық органдары көш бастап келеді. Сондай-ақ мемлекеттік органдар қатаң реттеуді қалап, рұқсат беру рәсімдерін оңайлатуға және кәсіпкерлердің қызметіне қойылатын талаптарды азайтуға еріксіз баруда.

Мәселен, Ұлттық экономика министрлігінің деректері бойынша 2016 жылы әрбір төртінші құжат, ал бұл рұқсат алуға берілген **85 мың** өтініш белгіленген мерзімдер бұзыла отырып қаралған.

Тұтастай алғанда, тексеру нәтижелері бойынша **он** мемлекеттік орган кәсіпкерлік субъектілерінің құқықтарын бұзудың **бір жарым мыңнан** астам фактісіне жол берген.

Мұндай тәсіл болған кезінде,оларды дамыту бойынша шағын және орта бизнесті мемлекеттік қолдау мақсатына қол жеткізілмейді. Сондықтан біз елімізде кәсіпкерлікті дамытуға кедергі келтіретін барлық проблемаларды заңнамалық деңгейде шешуіміз қажет.

**Екінші**.Шағын және орта бизнесті қолдау бойынша Үкімет қабылдайтын қолданыстағы бағдарламалардың алуан түрлілігі, оларға өзгерістердің жиі енгізілуі аталған бағдарламаларды тартымды, тиімді етпейді, ал қолдау көрсету құралдары – әлеуетті кәсіпкерлер үшін қолжетімді болмайды.

Мысалы, Үкімет мынадай бағдарламаларды қабылдады:

- «**Бизнестің жол картасы 2020**». Бұл Бағдарламаға 2010 жылдан бері **21** рет бизнес субъектілерінің қатысу шарттарын өзгертетін өзгерістер мен толықтырулар енгізілді. Құжаттың форматы **үш мәрте** түбегейлі қайта қаралды. Тек соңғы екі жылда **6** рет өзгеріс енгізіліп, соның салдарынан аталған бағдарламаның атауы өзгертілді*(«Бизнестің жол картасы 2020» бизнесті қолдау мен дамытудың бірыңғай бағдарламасы*);

- «**Жұмыспен қамту 2020 жол картасы**». Екі жыл ішінде **3** рет өзгеріс енгізілді.Жұмыспен нәтижелі қамтуды және жаппай кәсіпкерлікті дамытудың 2017 – 2021 жылдарға арналған бағдарламасының қабылдануына байланысты оның күші жойылды;

- **Агроөнеркәсіптік кешенді дамыту жөніндегі** 2013 – 2020 жылдарға арналған **бағдарлама**, кейіннен атауы «**Агробизнес – 2017**» агроөнеркәсіптік кешенді дамыту жөніндегі бағдарлама болып өзгертілді және үш жыл ішінде оған да **3 рет** өзгеріс енгізілді. Оның үстіне осы бағдарламаның бірінші кезеңін (2013 – 2015 жж.) іске асыру кезінде қаржылық бұзушылықтар 21,5 млрд. теңге; рәсімдік бұзушылықтар 35,9 млрд. теңге; бюджет қаражаты мен активтерді тиімсіз пайдалану 53 млрд. теңге сомасында анықталды. Қазіргі уақытта Қазақстан Республикасының агроөнеркәсіптік кешенін дамытудың 2017 – 2020 жылдарға арналған тағы бір мемлекеттік бағдарламасы қабылданды.

- **Дағдарыстан кейінгі қалпына келтіру бағдарламасы** (**бәсекеге қабілетті кәсіпорындарды оңалту**), ол бойынша 2011 – 2016 жылдар аралығында республикалық бюджеттен 55 жеке меншік кәсіпорынға **70 млрд. теңгеден** астам сомаға субсидия бөлінді. Субсидияланған компаниялар санының жартысынан астамы өндірістік емес саладан болды. Осы уақыт аралығында бюджетке түсетін салықтық түсімдердің айтарлықтай ұлғаюы және осы компанияларда жұмыс орындарының артуы байқалмады.

Осыған байланысты, кәсіпкерлікті мемлекеттік қолдау шаралары жөніндегі қолданыстағы бағдарламаларды жүйелендіріп, мысалы ыңғайлы, түсінікті әрі қолжетімді болатын «**Кәсіпкердің жол картасы**» атты Бірыңғай құжатқа біріктірудің уақыты келді.

Бұл тұрғыда 10 заңның бір Кәсіпкерлік кодекске біріктірілгенін мысал ретінде келтіруге болады.

**Үшінші**. «Бизнестің жол картасы 2020» бағдарламасына кеңірек тоқталып өткім келеді, оны іске асыруға 2015 – 2016 жылдардың өзінде **117,3** млрд. теңге бөлінді.

Осы бағдарламаның іске асырылуына жүргізілген мемлекеттік аудиттың нәтижелері бойынша Есеп комитеті:

**19,5** млрд. теңге сомасында қаржылық бұзушылықтарды;

**59** млрд. теңге сомасында қаражаттың тиімсіз пайдаланылуын;

**52** жүйелік кемшілікті және **109** рәсімдік бұзушылықты анықтады.

Ресурстарды сапасыз жоспарлау, қаржыландырудың жоспарланған көлемдерінің сәйкессіздігі(*бюджеттік бағдарламалардың тікелей және түпкілікті көрсеткіштеріне*) **14,2** млрд. теңге сомасында трансферттердің негізсіз бөлінуіне әкеп соққан.

2014 – 2015 жылдары «Даму» қоры арқылы мемлекеттік қолдау алған кәсіпкерлік субъектілерінің **13** %-ы немесе әрбір сегізіншісі «**нөлдік**» салық есептілігін тапсырған, яғни жұмыс істемеген. 2013 – 2015 жылдар аралығында Бағдарламаға қатысушылардың жиынтық жылдық кірісі небәрі **1** %-ға өсті, ал олардың салық салу базасы **3 есеге** қысқарды.

Ұлттық экономика министрлігінің лауазымды адамдарыныңжәне өңірлердегі үйлестірушілердің жауапкершілігінің болмауы салдарынан, бюджет қаражаты мен Ұлттық қордың қаражатын нақты қажеттіліктерді ескермей «Даму» қорына аударуға жол берілген. Бұл 2010 жылдан бастап «Даму» қорында тұрақты қалдықтардың қалыптасуына әкелді, ол 2016 жылғы 1 қаңтарда **16** млрд. теңгеден астам болып, оған **1** млрд. теңгеден астам банктік сыйақы алынды.

Екі жарым жыл ішінде «Бизнестің жол картасы 2020» бағдарламасына қатысушылардың орта есеппен **14,6 %-ы** немесе әрбір жетінші қатысушы – кәсіпкерлік субъектісі жеке табыс салығын төлемеген, яғни жаңа жұмыс орындарын ашпаған, ал бюджетке түсетін негізгі салық түсімін қатысушылардың **3-4 %-**ы қамтамасыз етті. Мемлекеттен қолдау алған кейбір кәсіпкерлер жұмыстарын тоқтатқан.

Сондықтан мемлекеттен қолдау алған әрбір кәсіпкерлік субъектісі бойынша және салынған әрбір инфрақұрылым объектісі бойынша бюджет қаражатын пайдалану тиімділігін айқындау қажет. Жауапкершілік белгілену керек.

Осыған байланысты, Комитет жосықсыз кәсіпкерлерге мемлекеттік қолдау көрсетпеуді, алынған қарыздар бойынша олардың банктік сыйақы мөлшерлемелерін субсидияламауды ұсынады. Оның орнына отандық тауар өндірушілер үшін жеңілдікпен кредит беру жүйесін құру керек.

**Төртінші**.Мемлекеттік органдардың деректеріне сәйкес 2017 жылғы 1 наурызда шағын және орта кәсіпкерліктің жұмыс істеп тұрған субъектілерінің саны 2016 жылдың осындай кезеңімен салыстырғанда **5,9** %-ға немесе **71** мың кәсіпкерлік субъектісіне азайған.

Бұл проблема да пәрменді шараларды мұқият зерделеп, қабылдауды қажет етеді.

Сондай-ақ **Жұмыспен нәтижелі қамтуды және жаппай кәсіпкерлікті дамытудың жаңа бағдарламасын** іске асыру тетіктеріне қатысты да мәселер бар. Бұл: жауапкершіліктің бұлыңғыр болуы; әсіресе ауылдық жерде кредиттер алу схемасының күрделілігі; кредит пен кепілдіктер беруге қатысатын сатылар санының көп болуы; «бір терезе» қағидатының жоқтығы.

Сонымен қатар, оқудан өткен азаматтардың барлығына бірдей микрокредиттер беруге кепілдік берілмеуі.

Жергілікті атқарушы органдар «ҚазАгроГарант» АҚ, «Даму КДҚ» АҚ арқылы жұмыс істейді және кепілдіктер бергені үшін оларға комиссия төлейді. Ал кепілдіктер сомалары мен оларға төленетін комиссиялар аз емес.

Мұның барлығы жаңа Бағдарлама жаппай кәсіпкерліктің дамуына ықпал етуді толығымен шешпейтінін айғақтайды.

Мысалға алар болсақ, Бағдарламаны іске асыру үшін жыл сайын **40,3 млрд. теңге** көзделген. Бұл ретте ауылдарға жыл сайын 3 300 шағыннесиелер беру қарастырылған. Демек бір ауылдық елді мекенге берілетін кредиттердің орташа саны **1,3** шағыннесие бірлігін құрайды (республика бойынша **2397** ауыл, кент, ауылдық округ), барлығы – әрбір кенттен, ауылдық округтен тек бір кәсіпкерге ғана осы шағыннесие қолжетімді болады.

Осыған орай, шағыннесие беруге қаражат көзін көбейту керек.

Бұған қоса, осы бағдарлама халық арасында кеңінен талқыланбаған, сондай-ақ өңірлік деңгейде кеңінен түсіндірілген жоқ.

**Бесінші**.Елімізде жаңа бәсекеге қабілетті өндірістер құру және экспортқа бағытталған өнім шығару үшін 10 арнайы экономикалық аймақ жұмыс істейді. 2000 – 2016 жылдар кезеңінде арнайы экономикалық аймақтар құру және олардың инфрақұрылымын салу үшін **265 млрд**. теңге бюджет қаражаты жұмсалды. Бұған қоса, арнайы экономикалық аймақтарға қатысушылар үшін жеңілдіктер мен преференциялар көзделген.

Мәселен, Қаржы министрлігінің деректері бойынша бизнес субъектілеріне – арнайы экономикалық аймаққа қатысушыларға берілген жеңілдіктер мен преференциялар есебінен бюджет шығыны 2016 жылы **55,6 млрд.**теңгені құрады.

Алайда арнайы экономикалық аймақтарға тіркелген 307 қатысушының ішінде 2016 жылы **94** кәсіпорын жеке табыс салығы бойынша «**нөлдік**» есептілік тапсырған. Қалған 213 кәсіпорын бюджетке небәрі **3,9**млрд. теңге жеке табыс салығын және **13,5** млрд. теңге корпоративтік табыс салығын төлеген. Демек салынған қаражаттың қайтарымы болмаған және арнайы экономикалық аймақтарды құрудан мультипликативтік әсерге әзір қол жеткізілмеген. Сондықтан уәкілетті орган арнайы экономикалық аймақттардың кәсіпкерлермен толықтырылуын және оған инвесторларды тартуды қамтамасыз етуге тиіс.

Осыған байланысты, индустриялық аймақтар құрылысына бағытталатын бюджет қаражатын да пайдалану тиімділігіне қатаң бақылау жасау қажет.

**Мемлекет басшысының** тапсырмаларын іске асыру мақсатында қолданыстағы салықтық жеңілдіктерді оңтайландыру маңызды.

Салықтық жеңілдіктер жаңа жұмыс орындары ашылып жатқан, ішкі нарықты толтыру әрі елдің экспорттық әлеуетін ұлғайту үшін бәсекеге қабілетті өнім шығарылатын салаларға берілуге тиіс.

**Қорыта келе**, мемлекеттік жүйелі шаралардың белгілі бір нәтиже беретінін атап өткім келеді. Дегенмен де, кәсіпкерлікті одан әрі дамытуға қажетті жағдай жасау үшін әлі де көп жұмыс істеуіміз қажет. Кәсіпкерлік субъектілерін қолдауға бөлінетін бюджет қаражатының тиімді пайдаланылуына ерекше назар аударылуға тиіс.

Осы жұмысқа «Атамекен» Ұлттық кәсіпкерлер палатасы белсенді түрде қатысуға тиіс.

Үкімет сағатын дайындау барысында Комитет барлық 16 өңірдің атқарушы органдар басшыларына хат жіберді. Олардан кепілді қамтамасыз ету мәселелерін шешу, кәсіпкерлерді оқытуды жетілдіру, Бағдарламаға қатысушылар санатын кеңейту, Бағдарламаны қаржыландыру көлемдерін ұлғайту бойынша ұсыныстар алынды. Бұл ұсыныстар Үкіметке жолданады.

Сондықтан да Үкімет сағатын дайындауға қатысқаны үшін оларға алғыс айтуға рұқсат етіңіздер.

Ұлттық экономика министрлігі мен барлық мүдделі органдарға алға қойған барлық міндетті іске асыруда жемісті жұмыс тілейміз.